馬嵬行
作者：劉禹錫
朝代：唐

paragraphs: 綠野扶風道，黃塵馬嵬驛。
路邊楊貴人，墳高三四尺。
乃問里中兒，皆言幸蜀時。
軍家誅戚族，天子捨妖姬。
羣吏伏門屏，貴人牽帝衣。
低回轉美目，風日爲無暉。
貴人飲金屑，倏忽舜英暮。
平生服杏丹，顏色真如故。
屬車塵已遠，里巷來窺覰。
共愛宿妝妍，君王畫眉處。
履綦無復有，履組光未滅。
不見巖畔人，空見凌波襪。
郵童愛踪跡，私手解鞶結。
傳看千萬眼，縷絕香不歇。
指環照骨明，首飾敵連城。
將入咸陽市，猶得賈胡驚。